钦定古今图书集成/明伦汇编/官常典/第666卷 > 邢颙
## 钦定古今图书集成/明伦汇编/官常典/第666卷 > 邢颙

按《魏志》本传：“颙字子昂，河间鄚人也。举孝廉，司徒辟，
皆不就。易姓字，适右北平，从田畴游，积五年。而太祖
定冀州，颙谓畴曰：‘黄巾起来二十馀年，海内鼎沸，百
姓流离。今闻曹公法令严，民厌乱矣。乱极则平，请以
身先’。遂装还乡里。田畴曰：‘邢颙，民之先觉也’。乃见太
祖，求为乡导，以克柳城。太祖辟颙为冀州从事，时人”
称之曰：“德行堂堂。”邢子昂除广宗长，以故将丧弃官。
有司举正，太祖曰：“颙笃于旧君，有一致之节，勿问也。”
更辟司空掾，除行唐令，劝民农桑，风化大行。入为丞
相门下督，迁左冯翊，病去官。是时太祖诸子高选官
属，令曰：“侯家吏宜得渊深法度如邢颙辈。”遂以为平
原侯植家丞。颙防闲以礼，无所屈挠，由是不合。庶子
刘桢书谏植曰：“家丞邢颙，北土之彦，少秉高节，元静
澹泊，言少理多，真雅士也。桢诚不足同贯斯人，并列
左右。而桢礼遇殊特，颙反疏简，私惧观者将谓君侯
习近不肖，礼贤不足，采庶子之春华，忘家丞之秋实，
为上招谤，其罪不小。”以此反侧。后参丞相军事，转东
曹掾。初，太子未定，而临菑侯植有宠，丁仪等并赞翼
其美。太祖问颙，颙对曰：“以庶代宗，先世之戒也。愿陛
下深重察之。”太祖识其意，后遂以为太子少傅，迁太
傅。文帝践，阼为侍中、尚书仆射，赐爵关内侯，出为司
隶校尉，徙太常。黄初四年薨。子友嗣。